Budapest Főváros XIV. Kerület Zugló Önkormányzata
Alpolgármestere

Szám: 123-557/2026.
Nyilvános ülésen tárgyalandó!

Napirend száma: ………
a Képviselő-testület
2026. szeptember 3-i ülésére
Tisztelt Képviselő-testület!
Tárgy: Javaslat az Aktív Magyarország Program 2026 keretében a Közösségi sportpálya felújítási program 2026 című pályázati kiírásra benyújtott, Közösségi sportpálya felújítása – Ond vezér sétány című pályázat Támogatói Okirata módosítási kérelmének benyújtására
I. Előzmények
Budapest Főváros XIV. Kerület Zugló Önkormányzata (a továbbiakban: Önkormányzat) nevében a Társadalomfejlesztési Főosztály Pályázati és Támogatáskezelési Osztálya 2025. október 17-én támogatási kérelmet nyújtott be az Aktív Magyarország Program 2026 „Közösségi sportpálya-felújítása” című pályázati kiírására. 
A pályázati eljárásban történő részvételt az Önkormányzat Képviselő-testülete a 428/2025. (XI. 27.) önkormányzati határozatával támogatta és a támogatási kérelem benyújtásához szükséges tulajdonosi támogatást tartalmazó nyilatkozatot kiadta. (2. sz. melléklet)
Az Önkormányzat a sikeres pályázaton 25.000.000 Ft támogatást nyert a Budapest XIV. Ond vezér sétányon lévő (39221/79 hrsz-ú, természetben 1144 Budapest, Kerepesi út 126-146. szám alatt lévő) 25 m x 50 m-es kültéri sportpálya felújítására. A támogatási kérelemben a tervezett beruházás összege 107.191.060 Ft. A Támogatói Okiratot (3. sz. melléklet) az Önkormányzat Képviselő-testülete a 86/2026. (III.26.) önkormányzati határozatával tudomásul vette. (4. sz. melléklet)
Az Aktív Magyarország Fejlesztési Központ Nonprofit Korlátolt Felelősségű Társaság, mint Támogató által, 2026. február 18-án aláírt Támogatói Okiratban a beruházás megvalósításának véghatárideje: 2027. március 31. napja.
A helyszínen 2026. áprilisban elvégzett pályaszerkezeti vizsgálat eredményeit figyelembe véve, a beszerzési eljárás lefolytatását követően a tervezési szerződés 2026. június 9-én került megkötésre, mely alapján a részletes kiviteli tervek 2026. augusztusában készültek el. (5. sz. melléklet)

II. Vélemények
Jelen előterjesztés a „Közösségi sportpálya felújítása - Ond vezér sétány” pályázat Támogatói Okirat módosítási kérelmének benyújtására tesz javaslatot. 
Tekintettel arra, hogy a Támogatói Okiratban megjelölt projekt összege meghaladja a közbeszerzési értékhatárt és a tervek csak 2026. augusztusára készültek el, a kivitelező kiválasztására történő közbeszerzési eljárás kiírására legkorábban 2026. szeptemberben kerülhet sor, melynek eredményeképpen a kivitelezői szerződés megkötésére legkorábban 2026. novemberben lesz lehetőség. 
A tervezett kivitelezési munkálatok megkezdésének feltétele, hogy a rekortán felület terítése során a levegő és az aljzat hőmérsékletének egyaránt el kell érnie a minimum +10 °C-ot, de nem haladhatja meg a +30 °C-ot. A munkálatok ezért reálisan csak 2027. év tavaszán kezdhetők meg. A kivitelezés ütemezése során emellett az esetleges szélsőséges időjárási körülményekkel is számolni kell. Mindezek alapján a beruházás a Támogatói Okiratban jelenleg meghatározott, 2027. március 31-i teljesítési véghatáridőig nem valósítható meg. 
A kivitelezési munkák várható időtartama legalább három hónap. Annak érdekében, hogy a beruházás 2027 tavaszán megkezdhető és megfelelő időjárási és technológiai feltételek mellett elvégezhető legyen, valamint az esetleges csúszások kezelésére is elegendő tartalékidő álljon rendelkezésre, javasolt a megvalósítás véghatáridejének 2027. szeptember 30-ra történő módosítása (6. melléklet)
Ezzel biztosítható, hogy a támogatott beruházás műszakilag megfelelő minőségben, reális ütemezés szerint és a módosított támogatási határidőn belül megvalósuljon.
Főmérnökség véleménye: észrevételt nem tesz
Főépítészi Iroda véleménye: észrevételt nem tesz
Gazdasági Főosztály véleménye: észrevételt nem tesz
Jogi Főosztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz.

Kérem a Tisztelt Képviselő-testületet, hogy az előterjesztést megtárgyalni, és az előterjesztés 1. melléklete szerinti határozati javaslatot elfogadni szíveskedjék!






III. Bizottsági vélemények

Az előterjesztést a Pénzügyi és Költségvetési Bizottság, a Gazdasági Bizottság, Városfejlesztési Bizottság és a Népjóléti Bizottság tárgyalja.

IV. Döntési javaslat
Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező határozati javaslatot.
A határozati javaslat elfogadásához a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű többség szükséges. 
 
Budapest, 2026. augusztus 18.
		Kinisch Andrea
		alpolgármester

Mellékletek: 
1. melléklet: Határozati javaslat 
2. melléklet: Képviselő-testület 428/2025. (XI. 27.) önkormányzati határozata
1. melléklet: Támogatói Okirat – Ond vezér sétány
2. melléklet: Képviselő-testület 86/2026. (III. 26.) önkormányzati határozata
3. melléklet: Tervezési szerződés 
4. melléklet: Támogatói okirat - Módosítási kérelem 
 
 
Az előterjesztést készítette: 
Társadalomfejlesztési Főosztály, Pályázati és Támogatáskezelései Osztály














1. melléklet a 123-557/2026. előterjesztéshez
Határozati javaslat
Budapest Főváros XIV. Kerület Zugló Önkormányzata Képviselő-testülete
……/2026. (IX. 3.) önkormányzati határozata
az Aktív Magyarország Program 2026 keretében a Közösségi sportpálya felújítási program 2026 című pályázati kiírásra benyújtott, Közösségi sportpálya felújítása – Ond vezér sétány című pályázat Támogatói Okirata módosítási kérelmének benyújtásáról
Budapest Főváros XIV. Kerület Zugló Önkormányzata Képviselő-testülete úgy dönt, hogy
1. elfogadja a Támogatói Okirat módosítására irányuló kérelmet az előterjesztés 6. melléklete szerinti tartalommal,
2. felkéri a Polgármestert a Támogatói Okirat módosítására irányuló kérelem aláírására,
3. felhatalmazza a Polgármestert, hogy benyújtsa a Támogatói Okirat módosítására irányuló kérelmet az Aktív Magyarország Fejlesztési Központ Nonprofit Korlátolt Felelősségű Társaság, mint Támogató részére.
Határidő: A határozat hitelesítését követően azonnal
Felelős: Polgármester (Társadalomfejlesztési Főosztály, Pályázati és Támogatáskezelési Osztály útján)
 

